מספר פנימי: 2161602

הכנסת העשרים וארבע

**יוזמים: חברי הכנסת** **אורי מקלב**  
 **משה גפני**  
 **יעקב אשר**  
 **יצחק פינדרוס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2771/24

הצעת חוק רישוי עסקים (תיקון – מכירת יין ומשקאות אלכוהוליים בחנות גדולה), התשפ"ב–2021

|  |  |  |  |  |
| --- | --- | --- | --- | --- |
| תיקון סעיף 2 | 1. | בחוק רישוי עסקים, התשכ"ח–1968[[1]](#footnote-2), בסעיף 2 – | | |
|  |  | (1) בסעיף קטן (א1)(2), אחרי פסקת משנה (ב) יבוא: | | |
|  |  |  | "(ג) מכירה של יין בחנות גדולה; | |
|  |  |  | (ד) מכירת משקה משכר בחנות גדולה, ובלבד שלרוכש מלאו 21 שנים לפחות ושבאותה הקניה נרכשו מוצרים שאינם משקה משכר במחיר כפול לפחות ממחיר המשקה המשכר."; | |
|  |  | (2) אחרי סעיף קטן (א1) יבוא: | | |
|  |  |  | "(א2) | (1) חנות גדולה תעביר לשר הפנים בכל שנה דיווח ובו יפורטו שיעורי המשקאות המשכרים שנמכרו בממוצע באותה השנה בין השעות 23:00 ל- 6:00 (להלן – שעות הלילה) לעומת שיעורי המשקאות המשכרים שנמכרו בממוצע באותה השנה בשאר שעות היממה. |
|  |  |  |  | (2) ראה השר, כי בחנות גדולה מסוימת אחוז רכישות המשקאות המשכרים בשעות הלילה גבוה באופן יחסי משיעור רכישות המשקאות המשכרים בשעות אחרות, רשאי הוא לקבוע כי הוראות סעיף (א1)(2)(ד) לא יחולו על אותה החנות."; |
|  |  | (3) במקום סעיף קטן (ב) יבוא: | | |
|  |  |  | "(ב) בסעיף זה – | |
|  |  |  |  | "חנות גדולה" – כהגדרתה בחוק קידום התחרות בענף המזון, התשע"ד–2014[[2]](#footnote-3); |
|  |  |  |  | "יין" – כהגדרתו בפקודת המשקאות המשכרים (ייצור ומכירה)[[3]](#footnote-4); |
|  |  |  |  | "משקה משכר" – משקה תוסס או אלכוהולי שנועד לצריכת אדם והמכיל, בבדיקת מדגם ממנו, שני אחוזים או יותר אלכוהול לפי הנפח, למעט סמים ותרופות המוכנים או נמכרים על ידי רוקח כדין; צוינה תכולת האלכוהול שבמשקה הנמצא במיכל, ישמש ציון זה הוכחה לכאורה למידת התכולה." |

דברי הסבר

בשנים האחרונות, בעקבות עלייה בשתיית אלכוהול מופרזת ותופעת השכרות בעיקר בקרב צעירים, בני נוער ובליינים, שטומנת בחובה סכנות בריאותיות ובטיחותיות, תוקן חוק רישוי עסקים, התשכ"ח–1968 (להלן – החוק), ונקבע בו איסור על מכירת משקאות משכרים לאחר השעה 23:00. החוק נועד לצמצם מכירה ושתייה של אלכוהול בשעות הלילה.

עם זאת, החוק גורם לפגיעה בצרכנים רבים שעורכים קניות, שהמשקה האלכוהולי אותו הם מעוניינים לרכוש, אינו מיועד לשתייה מידית, אלא לשימוש בסעודות שבת וחג, לצורך בישולים, או לצרכי דת כגון עריכת קידוש בשבת והבדלה במוצאי שבת.

בשנים האחרונות, כדי להקל את העומס ולהקל על קונים שעובדים או לומדים בשעות היום, החלו סופרמרקטים לפתוח את שעריהם גם בשעות מאוחרות, בעיקר בימי חמישי וערבי חג.

קונים רבים שעורכים קנייה גדולה וממתינים במשך שעה ארוכה לעריכת חשבון, נדהמים לגלות כי אם החשבון בקופה הסתיים דקה לאחר השעה 23:00, הם אינם יכולים לרכוש את המשקאות האלכוהוליים שנועדו לשבת ולחג והם נאלצים להשיבם למדפים ולחזור שנית בשעות היום על לרכוש אותם.

לנוכח האמור, מוצע להוסיף חריג בחוק, לפיו תותר מכירת יינות גם בשעות הלילה, שכן צעירים ובליינים שמעוניינים להשתכר, שותים משקאות אלכוהוליים אחרים ואינם משתמשים בדרך כלל ביינות.

בנוסף, מוצע לקבוע שיהיה ניתן לרכוש משקאות משכרים אחרים, בתנאי שהרכישה תהיה חלק מקניית מוצרים לבית. כדי לוודא שמדובר בקניה כזו, מוצע לקבוע שיהיה ניתן לרכוש משקאות משכרים רק אם הקניה תהיה חלק מקניית מוצרים נוספים, שערכם הכספי כפול מעלות המשקאות האלכוהוליים.

כמו כן, כדי לא לפגוע במטרות החוק, מוצע לסייג את ההוראה האמורה ולקבוע כי מכירה כאמור תהא רק ברשתות המזון הגדולות. רשתות כאמור אינן נמצאות בדרך כלל באזורי בילוי ועל כן החשש שירכשו בהן יינות לשם שכרות קלושה.

הצעת חוק דומות בעיקרן הונחו על שולחן הכנסת העשרים, על שולחן הכנסת העשרים ושתיים, על שולחן הכנסת העשרים ושלוש ועל שולחן הכנסת העשרים וארבע על ידי חבר הכנסת אורי מקלב וקבוצת חברי הכנסת (פ/3803/20; פ/908/22; פ/1272/23; פ/1978/24).

--------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ז בטבת התשפ"ב (20.12.2021)

1. ס"ח התשכ"ח, עמ' 204. [↑](#footnote-ref-2)
2. ס"ח התשע"ד, עמ' 438. [↑](#footnote-ref-3)
3. דיני מדינת ישראל, נוסח חדש 4, עמ' 74. [↑](#footnote-ref-4)